Nariadenie Komisie (ES) č. 2702/98
zo 17. decembra 1998
o technickom formáte pre prenos údajov štrukturálnej podnikovej štatistiky
(Text s významom pre EHP)
KOMISIA EURÓPSKYCH SPOLOČENSTIEV
so zreteľom na Zmluvu o založení Európskeho spoločenstva,
so zreteľom na nariadenie Rady (ES, Euratom) č. 58/97 z 20. decembra 1996 [1] o štrukturálnej podnikovej štatistike a najmä na jeho článok 12 bod (viii),
keďže nariadenie Rady (ES, Euratom) č. 58/97 zriadilo spoločný rámec pre tvorbu štatistiky spoločenstva o štruktúre, činnosti, konkurenčnej schopnosti a pôsobení podnikov v spoločenstve;
keďže je potrebné špecifikovať technický formát pre prenos údajov štrukturálnej podnikovej štatistiky;
keďže plánované opatrenia sú v súlade so stanoviskom Výboru pre štatistické programy,
PRIJALA TOTO NARIADENIE:
Článok 1
Technický formát uvedený v článku 9 nariadenia (ES, Euratom) č. 58/97 o štrukturálnej podnikovej štatistike je vymedzený v prílohe k tomuto nariadeniu.
Článok 2
Členské štáty uplatnia tento formát pre údaje týkajúce sa referenčného roka 1996 a nasledujúcich rokov.
Článok 3
Toto nariadenie nadobúda účinnosť 20. deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 17. decembra 1998.